Karen Brahes Bibliotek
Karen Brahes Bibliotek er en del af grundlaget for Bibliotheca Danica; den ældste del af den danske nationalbibliografi.
Bibliotekets grundlægger var Anne Gøye (1609-1681). Hendes samling bestod af ca. 1.000 bind, heraf ca. 100 håndskrifter. Noget særligt var at samlingen bortset fra én titel (Luthers bibeloversættelse fra 1627) var på dansk. En håndskreven katalog befinder sig fortsat i samlingen. Anne Gøye stillede samlingen til rådighed for andre, fx Peder Syv.
Karen Brahe arvede denne samling af ældre danske bøger fra sin slægtning Anne Gøye og forøgede samlingen betydeligt. Den er på ca. 3.400 trykte bøger og ca. 1.150 håndskrifter, heriblandt mange sjældenheder og unika; bl.a. et dansk folkevisehåndskrift benævnt Karen Brahes Folio.
Biblioteket er suppleret efter Karen Brahes død både ved gaver og ved indkøb på bogauktioner. Men samlingen er betragte som afsluttet med Karen Brahes dødsår, og biblioteket er således kun suppleret med danske bøger ældre end dette år.
Karen Brahe testamenterede biblioteket til Odense Adelige Jomfrukloster. Bogsamlingen, der er det ældste, bevarede danske privatbibliotek, var i mange år deponeret i Landsarkivet for Fyn, men blev i 2010 overflyttet til Roskilde Kloster.
Bibliotekets status som bevaret adelsbibliotek, hvor mange titler ikke findes i andre biblioteker, gjorde, at da Chr. Bruun udarbejdede Bibliotheca Danica skete det på grundlag af bogsamlingerne i Det kongelige Bibliotek, Universitetsbiblioteket i København og Karen Brahes Bibliotek.
I mange af bibliotekets bøger har både Anne Gøye og Karen Brahe skrevet deres navne og oplysninger om købet m.v. Biblioteket er også et slægtsbibliotek, idet adskillige bøger er skrevet, oversat eller udgivet af medlemmer af familierne Brahe og Gøye – og beslægtede familier.
Karen Brahes Bibliotek kan kun benyttes på Roskilde Bibliotek efter aftale med Roskilde Kloster. Begrundet ønske om benyttelse af biblioteket til forskningsmæssige formål sendes til Roskilde Kloster.
Elektronisk registrant over Karen Brahes Bibliotek findes i Syddansk Universitetsbiblioteks base.
Eksterne links